**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.04.2021, ora 08.00 – 12.04.2021, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 12.04.2021, ora 07.00**

**RÂURI**

Debitele au fost în general în scădere, exceptând râurile din bazinele hidrografice: Vișeu, Iza, Someșul Mare, Crasna, Barcău, Bega Veche, Bega, Bârzava, Moravița, Caraș, Nera, Cerna, Jiu, Vedea, Argeș, Ialomița, Bârlad, Jijia, bazinul superior al Mureșului și pe râurile din Dobrogea, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele inferioare ale Oltului, Prahovei, pe cursurile superioare ale Crasnei, Bârzavei, Trotușului și Buzăului, pe unele râuri din Dobrogea şi mai mici (sub 30%) pe râurile din bazinele hidrografice: Bega Veche, Cerna, Bârlad și pe afluenții Prutului.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general în scădere, exceptând râurile din bazinele hidrografice: Vișeu, Iza, Tur, Someșul Mare, Lăpuș, Crasna, Barcău, Bega Veche, Bega, Bârzava, Moravița, Caraș, Nera, Cerna, Jiu, Vedea, Argeș, Ialomița, bazinul superior al Mureșului și pe râurile din Dobrogea unde vor fi relativ staționare.

Se pot înregistra creșteri de niveluri și debite, ca urmare a cedării apei din stratul de zăpadă și propagării, pe unele râuri din zonele de munte.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 11.04.2021 – 12.04.2021 a fost în scădere, având valoarea de 5800 m3/s, sub media multianuală a lunii aprilie (7900 m3/s).

În aval de Porţile de Fier debitele au fost în scădere pe sectorul Gruia – Zimnicea şi în creştere pe sectorul Giurgiu – Tulcea.

Debitul la intrarea în ţară (secţiunea Baziaş) va fi în scădere (5600 m3/s).

În aval de Porţile de Fier debitele vor fi în scădere pe sectorul Gruia **–** Oltenița, încreștere pe sectorul Călărași – Brăila şi relativ staționare pe sectorul Galați - Tulcea.

**2.** **Situația meteorologică în intervalul 11.04.2021, ora 08.00 – 12.04.2021, ora 06.00**

**ÎN ŢARĂ**

Vremea a fost predominant frumoasă și caldă pentru această dată, pe parcursul zilei, în vestul, nordul și centrul teritoriului și apropiată de normal în rest, dar în continuare rece dimineața și noaptea, cu precădere în regiunile extracarpatice. Cerul a fost mai mult senin, cu unele înnorări din orele serii în jumătatea de vest a țării. Cu totul izolat, în Munții Apuseni a plouat slab. Vântul a suflat slab și moderat, trecător cu unele intensificări în sudul Banatului. La ora 21 stratul de zăpadă era prezent în zona montană, unde măsura până la 280 cm în Munții Făgăraș (conform măsurătorilor din platformele staţiilor meteo). Temperaturile maxime s-au situat între 12 grade la Mangalia și 22 de grade la Jimbolia, Gurahonț și Vărădia de Mureș. La ora 06.00 se înregistrau valori termice cuprinse între -4 grade la Miercurea Ciuc și 14 grade la Moldova Nouă. Noaptea s-a produs brumă, local în estul Transilvaniei și pe spații mici în Muntenia și Moldova.

**LA BUCUREŞTI**

Vremea a fost frumoasă, dar în continuare rece dimineața și noaptea. Cerul a fost senin, iar vântul a suflat slab până la moderat. Temperatura maximă a fost de 17 grade la toate stațiile meteorologice, iar la ora 06.00 se înregistrau -1 grad la Băneasa, 2 grade la Afumați și 4 grade la Filaret. Noaptea, în zona preorășenească, s-a produs brumă.

**3. Prognoza meteorologică în intervalul 12.04.2021, ora 08.00 – 13.04.2021, ora 08.00**

**ÎN ŢARĂ**

Vremea va fi predominant frumoasă și caldă. Cerul va fi mai mult senin, cu unele înnorări în vestul și în nord-vestul teritoriului, unde spre sfârșitul intervalului, izolat și trecător, vor fi condiții pentru ploi slabe. Vântul va sufla slab și moderat. Temperaturile maxime se vor încadra între 12 și 23 de grade, iar cele minime vor fi cuprinse între 1 şi 11 grade, mai scăzute în depresiunile din estul Transilvaniei, spre -4 grade, unde vor mai fi condiții de brumă, spre sfârșitul intervalului. Izolat, vor fi condiții de ceață.

**LA BUCUREŞTI**

Vremea se va menține frumoasă și caldă. Cerul va fi mai mult senin, iar vântul va sufla slab până la moderat. Temperatura maximă va fi de 19...20 de grade, iar cea minimă de 3...6 grade.

1. ***CALITATEA APELOR***

Nu s-au înregistrat evenimente deosebite.

***III. ALIMENTĂRI CU APĂ***

***A.B.A. Argeș-Vedea***

Toți consumatorii sunt alimentați normal.

Alimentarea cu apă a mun.București:

r.Argeș 52.0 mc/s;

r.Dîmbovița: ac. Vacaresti: 4.0 mc/s;

CA2: 2.0 mc/s;

Der.Mircea Voda: 1.2 mc/s.

**A.B.A. Crişuri**

Debitul râului Barcău în secțiunea Nușfalău este 1.43 mc/s;

Debitul râului Crișul Alb în secțiunea Criscior este 2.99 mc/s;

**A.B.A. Prut-Bârlad**

Județul Vaslui:

- Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Negrești din acumularea Căzănești;

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare, Transparență și IT**